Pajjiżna dam għoxrin sena biex kellu upgrade minn Standard & Poor's u din il-bidla mhix xi ħaġa li qed tiġri ta' kuljum madwar id-dinja. Din l-aġenzija tal-klassifikazzjoni tal-kreditu, bħall-oħrajn kollha, ma żżidx ir-rating kif ġieb u laħaq. L-ekonomista Gordon Cordina qal lill-gazzetta KullĦadd li hemm żewġ fatturi li waslu biex pajjiżna kellu r-rating tiegħu għal A- (minn BBB+). "Naħseb li l-fatturi ekonomiċi prinċipali li wasslu għal dan kienu tnejn: l-ewwel il-ħolqien ta' impjiegi li rajna tul dawn l-aħħar snin, fejn il-potenzjal ta' Maltin biex jaħdmu qed jitjieb u dan qed joħloq dħul kemm għal ħaddiema kif ukoll għall-Gvern. It-tieni fattur hu li qegħdin nagħrfu nieħdu l-opportunitajiet għan-negozju internazzjonali, u dan billi ntejbu il-kompetittività tagħna, anke permezz ta' tnaqqis fl-ispejjeż tal-produzzjoni, kif ukoll billi nidħlu fi swieq ġodda," qal Cordina. Gordon Cordina żied jgħid li t-titjib fil-credit rating ifisser li l-aġenzija qiegħda tqis li d-dejn tal-Gvern Malti huwa iktar sostenibbli minn qabel. "Dan huwa sinjal pożittiv importanti ħafna għal min irid jagħmel negozju u jinvesti f'Malta," qal Cordina li tenna li dan ma jfissirx li mhemmx iktar sfidi. "Irridu naħdmu ħafna iktar biex inkomplu ntejbu dak li ksibna sa issa. Dan għax irridu niżguraw li jkollna biżżejjed ħaddiema u ħaddiema b'ħiliet tajbin, u li ndawru l-ekonomija tagħna b'mod li t-tkattir tal-ġid jinfirex ma' kulħadd, filwaqt li jissarraf ukoll f'infrastruttura itjeb u f'ambjent iktar sostenibbli," irrimarka Cordina. Tenna li għalhekk irridu nattiraw investiment f'setturi adatti għall-bżonnijiet ta' pajjiżna llum, b'inqas pressjoni fuq trasport intern, u li jagħti opportunitajiet lill-ħaddiema biex itejbu l-ħiliet tagħhom, filwaqt li juża ambjent sostenibbli bħala sors ta' kompetittività. L-imsieħba soċjali laqgħu b'mod pożittiv ħafna dan ir-rapport. Il-President tal-Kamra tal-Kummerċ Anton Borg qal, "Aħna naturalment nieħdu pjaċir b'rapport bħal dan. Speċjalment meta tqis il-pajjiżi ta' madwarna u l-ekonomija tagħhom u li Standard & Poor's ma tantx qed jagħmlu upgrade ta' pajjiżi. Li jagħtu upgrade lil Malta huwa pożittiv ferm u dan ir-riżultat għandna nibqgħu naħdmu fuqu biex insostnuh." Id-Direttur Ġenerali tal-Malta Employers Association, Joe Farrugia, qal li r-rapport huwa riflessjoni tal-andament tal-ekonomija u tat-tkabbir ekonomiku li hawn. "L-indiċi makroekonomiċi jiġġustifikaw dan ir-rapport. Biex isir ir-rating jiġu konsultati għall-investiment, kemm dawk li jħaddmu lokalment kif ukoll dawk li jkunu qed iħarsu fejn jaqblilhom jinvestu dawn l-indiċi. Dawn jidħlu f'ħafna affarijiet tal-ekonomija fosthom il-qgħad, l-inflazzjoni, il-kunfidenza fost in-negozju u ħafna affarijiet oħra. Min hemm joħroġ l-assesment tagħhom," spjega Farrugia. Bħalma huma sodisfatti dawk li joħolqu x-xogħol huma sodisfatti wkoll dawk li jirrapreżentaw il-ħaddiema. "Rapport bħal dan huwa ta' sodisfazzjoni għall-General Workers Union u jimlina b'sodisfazzjon għax dan hu ta' ġid għal kulħadd. Żgur id-diversi miżuri li ttieħdu qed jagħtu l-frott tagħhom u dan il-baġit għandu jkompli jibni biex l-aġenziji tal-klassifikazzjoni tal-kreditu jkomplu jtejbu l-opinjoni tagħhom dwar Malta," qal Bugeja.